L'Acord de Govern de 4 de febrer de 2020, ampliat per l'Acord de 18 de febrer de 2020, pel qual s'impulsen mesures urgents per pal·liar els danys ocasionats pel temporal Glòria i els aiguats d'octubre, va acordar impulsar un seguit de mesures urgents per pal·liar els danys ocasionats per aquests fenòmens climàtics.
Entre d'altres, es va considerar necessari establir un ajut adreçat a pal·liar les pèrdues provocades pels dos fenòmens meteorològics esmentats a les persones titulars d'explotacions agràries que els permetés continuar amb l'activitat.
Amb aquest objectiu, es va publicar l'Ordre ARP/70/2020, de 29 de maig, per la qual s'aproven les bases reguladores dels ajuts destinats a les explotacions agràries afectades pels aiguats d'octubre de 2019 o pel temporal Glòria de gener de 2020 (DOGC núm. 8147 de 4.6.2020), modificada per l'Ordre ARP/129/2020, de 23 de juliol (DOGC núm. 8187 de 28.7.2020).
El règim d'aquests ajuts és, per a la modalitat de despeses de realització d'actuacions per a la restitució del potencial productiu, el que estableix l'article 25 del Reglament (UE) 702/2014 de la Comissió, de 25 de juny, pel qual es declaren determinades categories d'ajut als sectors agrícola i forestal i a zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L-193, d'1.7.2014); i, per a la modalitat de compensació de les càrregues financeres per operacions de finançament, el Reglament (UE) 1408/2013 de la Comissió, de 18 de desembre, sobre l'aplicació dels articles 107 i 108 del Tractat de funcionament de la Unió Europea als ajuts de minimis al sector agrícola (DOUE L-352, de 24.12.2013), modificat pel Reglament (UE) 2019/316.
D'acord amb l'article 9 del Reglament esmentat, les bases reguladores d'aquesta convocatòria van ser comunicades a la Comissió Europea i els van assignar el número d'ajut SA.
L'Ordre estableix un termini màxim per a la realització de les actuacions de recuperació del potencial productiu per part dels sol·licitants d'ajut, que finalitza el 15 d'octubre de 2020.
El nombre elevat d'expedients sol·licitats i els controls a realitzar per part del òrgan gestor han comportat una complicació en el procés de tramitació de les sol·licituds que pot causar una reducció del temps per executar les actuacions i els compromisos.
És per això que s'amplia aquest termini de justificació.
Consegüentment, valorada la conveniència de donar suport a les explotacions agràries afectades pels aiguats d'octubre de 2019 o pel temporal Glòria de gener de 2020 per a la restitució del seu potencial productiu, d'acord amb l'article 92 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, a proposta de la Direcció General de Desenvolupament Rural i en ús de les atribucions que m'han estat conferides,
Modificació de l'apartat 16.1 de l'annex 1 de l'Ordre ARP/70/2020, de 29 de maig (DOGC núm. 8147 de 4.6.2020)
Es modifica l'apartat 16.1 de l'annex 1, que queda redactat de la manera següent:
"16.1 La proposta de pagament de les subvencions es realitzarà una vegada comprovat el següent:
a) La presentació de la comunicació de finalització de les obres per part de la persona sol·licitant i el document de valoració final de costos de recuperació.
Aquesta valoració s'ha de presentar per mitjans telemàtics a través de la pàgina http://seu.gencat.cat d'acord amb el formulari normalitzat establert pel DARP.
b) Un cop comprovada pel DARP la contractació de la pòlissa d'assegurança de la producció per al primer any, contractació que ha d'haver estat realitzada sempre que la contractació s'hagi dut a terme abans del 4 de novembre de 2020.
c) En el cas de produccions que no puguin contractar l'assegurança abans del 4 de novembre de 2020, la contractació es podrà fer amb posterioritat a aquesta data, però per a la justificació serà sempre que la persona sol·licitant hagi presentat fotografies georeferenciades a través de l'aplicació FotoDUN on es pugui comprovar que s'han realitzat les actuacions de recuperació del potencial productiu.
La data màxima per a la presentació de la documentació dels apartats a) i c) precedents és el 4 de novembre de 2020.
Anualment, els serveis competents del DARP comprovaran la realització del compromís de contractació de l'assegurança agrària, i, en el cas dels ajuts de l'apartat 5.1 b), la formalització del préstec i el pagament de les quotes corresponents.
En aquest últim cas, l'ICF haurà d'emetre anualment un certificat de l'estat de l'operació de préstec.
Si es produeix un incompliment dels compromisos adquirits, s'iniciarà el procediment de revocació i reintegrament dels ajuts."